কেউ খোঁজ করতেন বৃদ্ধাশ্রমের! কেউ আবার পুনর্বাসন কেন্দ্রের নাম করে ঠিকানা জানতে চাইতেন! এই রকমই ‘সাংকেতিক’ ভাষা ব্যবহার করে কয়েক বছর আগে ঠাকুরপুকুর থানা এলাকায় একটি সংস্থার খোঁজ চলত। পুলিশের অনুমান, ওই সংস্থা থেকে শিশু পাচার করা হতো। 
ঠাকুরপুকুর থানা এলাকার কলাগাছিয়া রোডে ‘পূর্বাশা ফাউন্ডেশন হোম’ থেকে বৃহস্পতিবার রাতে ১০ জন শিশুকে উদ্ধার করা হয়। এরপরই সামনে আসে পূর্বাশা থেকে এক কিলোমিটার দূরে গ্রিনপার্কে ওই হোমটির কথা। স্থানীয় সূত্রের খবর, গ্রিনপার্কের ওই হোম থেকে শিশু বিক্রি চলত। কিন্তু সে কথা জানাজানি হওয়ার পর বছর সাতকে হল হোমটি বন্ধ হয়ে যায়। 
স্থানীয় বাসিন্দাদের একাংশ জানিয়েছেন, জনবসতি থেকে কিছুটা দূরে ছিল গ্রিন পার্কের ওই হোমটি। কাছাকাছি মাত্র তিন-চারটি বাড়ি ছিল। হোমের পিছন দিকটা সম্পূর্ণ ফাঁকা। তবে ওই হোমে ক্রেতাদের আনাগোনা ছিল যথেষ্টই। এলাকার লোকেরা যাতে সন্দেহ না করেন, সে জন্য ক্রেতাদের বলা থাকত কোনওভাবে যেন ‘শিশু’ শব্দটি ব্যবহার করা না হয়। স্থানীয় এক ব্যবসায়ী শুক্রবার বলেন, ‘‘কয়েক বছর আগে অনেক মানুষ আসতেন। তবে তাঁরা সরাসরি হোমের কথা জানতে চাইতেন না। কেউ বলতেন বৃদ্ধাশ্রমটি কোথায়! কেউ আবার বলতেন পুনর্বাসন কেন্দ্রের ঠিকানাটা কী! কখনও কখনও বলা হতো বাসন্তীদেবীর বাড়ি কোথায়!’’ বাসন্তী চক্রবর্তী নামে এক মহিলা গ্রিনপার্কের ওই হোমের 
তদারকি করতেন। 
গ্রিনপার্কের ওই হোমে লোকজনের আনাগোনা লেগেই থাকত বলে জানিয়েছেন স্থানীয় বাসিন্দাদের একটা বড় অংশ। তাঁরা জানিয়েছেন, রাজ্যের বাইরে থেকেও সেখানে আসতেন অনেকেই। এমনকী, বাংলাদেশ থেকেও লোকজন আসতেন। গ্রিনপার্ক এলাকার এক দোকানদারের কথায়, ‘‘একবার এক দম্পতি এসে ওই হোমের খোঁজ করেছিলেন। কিছুদিন পর দেখলাম, একটি সদ্যোজাতকে নিয়ে তাঁরা ফিরে যাচ্ছেন।’’ তবে শিশু পাচার করা হতো রাতের দিকেই। এডিজি সিআইডি রাজেশ কুমার বলেন, ‘‘তদন্তে আমরা জানতে পেরেছি, দেশের বাইরেও শিশু 
বিক্রি করা হয়েছে।’’
পুলিশের তথ্য বলছে, শিশু পাচার চক্র এতটাই বিস্তৃত ছিল যে দেশের বাইরেও এদের ‘দালাল’ ছিল। তারাই বাংলাদেশ থেকে ক্রেতা জোগাড় করত। ওই হোমে কাজ করতেন এমন এক ব্যক্তি জানিয়েছেন, দেশের বাইরে থেকে যাঁরা শিশু কিনতে আসতেন, তাঁরা দেখাতেন, কোনও অন্তঃসত্ত্বার চিকিৎসার জন্য এ দেশে এসেছেন। পরে কাগজকলমে দেখানো হতো শিশুর জন্ম হয়েছে ভারতে।